KIRJALLINEN KYSYMYS E-2942/97 komissiolle esittäjä(t): Rolf Linkohr (PSE) (17. syyskuuta 1997)

Aihe: Meriveden laatu Grand Canarian rannikolla San Agustinin ja Bahia Felixin välillä

1. Voiko komissio ilmoittaa, onko meriveden laatu huonontunut huomattavasti viimeisen 25 vuoden aikana San Agustinin ja Bahia Felixin välisellä rannikolla Nueva Europan puhdistamattomien jätevesien sekä alueen kasvaneen turismin vuoksi?

2. Tietääkö komissio, millainen on alueen puhdistuslaitosten tekninen taso?

3. Voiko komissio ilmoittaa, kuinka paljon EU:n tukea on viimeisen 10 vuoden aikana maksettu tälle rannikolle? Mihin hankkeisiin varat oli tarkoitettu, ja mikä on tämänhetkinen tilanne?

4. Voiko komissio kommentoida alueella toimivien lääkäreiden arviota vedessä uiville ihmisille aiheutuvasta terveysvaarasta?

5. Onko komissio tietoinen siitä, miten Espanjan hallitus on suhtautunut paikallisen poliisin ja paikallisten asukkaiden tekemiin tätä asiaa koskeviin valituksiin?

6. Voiko komissio vahvistaa, että vuoden 1972 jälkeen on ollut olemassa lupa mereen johtavan putken pidentämiseksi kolmen kilometrin verran ilman, että rakennustoimiin on kuitenkaan ryhdytty?

7. Voiko komissio ilmoittaa, onko kyseinen ranta aiheellisesti saanut EU:n ympäristökertomuksen ¨sinisen lipun¨ seitsemän kertaa vuosina 1990 - 1996?

8. Voiko komissio vahvistaa, että ilmeinen ero meriveden laadussa Playa del Inglesin rannikon lähellä ja Mespalomasissa johtuu vain pitemmälle mereen ulottuvasta jätevesiputkesta ja että kummassakin paikassa jätevedet johdetaan mereen suodattamattomina?

Komission jäsenen Ritt Bjerregaardin komission puolesta antama vastaus (13. marraskuuta 1997)

1. Komissiolla ei ole tietoa veden laadun heikkenemisestä San Augustinin rannan läheisyydessä viimeisen vuosikymmenen aikana. Päinvastoin, kaikki Espanjan viranomaisilta saatu tieto viittaa siihen, että uimaveden laatu täyttää uimaveden laadusta annetun direktiivin 76/160/ETY ((EYVL L 31, 5.2.1976. )) (tiukemmat) ohjearvot.

2. ja 6. Yhdyskuntajätevesien käsittelystä annetun direktiivin 91/271/ETY ((EYVL L 135, 30.5.1991. )) mukaiset määräajat yhdyskuntajätevesien keräämiselle ja käsittelylle eivät ole vielä täyttyneet. Ne täyttyvät joko vuoden 1998, 2000 tai 2005 lopussa yhdyskunnan koon ja vesistön, johon jätevesi johdetaan, herkkyyden mukaan. Komission tekemät tiedustelut osoittavat San Bartolomé de Tirajanan kunnan (jonka alueella San Augustinin ja Bahia Felizin uimarannat sijaitsevat) vedenpuhdistuslaitoksen suorittavan tertiäärikäsittelyn eli vähintään biologisen käsittelyn ja desinfioinnin. Käsitellystä jätevedestä 90 % käytetään kasteluun. Loput 10 % lasketaan mereen 1 250 metrin putkella 23 metrin syvyyteen kahden kilometrin päähän San Augustinin uimarannasta. Virtaus, tuuli ja valtameren valtaisa vesimassa riittävät yleensä liuottamaan jäteveden ja vieraiden aineiden jäännökset niin, ettei ihmisten terveydelle tai ympäristölle synny minkäänlaista vaaraa. Noin kahden ja puolen vuoden kuluttua päästään siihen, että käsitelty jätevesi otetaan kokonaisuudessaan käyttöön.

3. Vuonna 1989 voimaan tullut rakennerahastojen uudistus pohjautuu mm. ohjelmaperusteisuuteen eli yhteisön tuki annetaan ensisijaisesti yhteisrahoituksena toiminnallisille ohjelmille. Kuhunkin ohjelmaan kuuluu monivuotisia toimenpiteitä, jotka käsittävät yhden tai useampia hankkeita. Jäsenvaltion toimivaltainen viranomainen, tässä tapauksessa valtiovarainministeriö, vastaa hankkeista tiedottamisesta.

4. ja 5. Ei, koska nämä asiat eivät kuulu komission toimivaltaan.

7. Ensimmäiseen kysymykseen annetun vastauksen mukaisesti komissiolle ei ole tietoa, että sinistä lippua olisi käytetty San Augustinin uimarannalla sääntöjenvastaisesti. Bahia Felizin uimaranta ei ole koskaan sinistä lippua hakenutkaan.

8. Ensimmäiseen kysymykseen annetun vastauksen mukaisesti komissiolla ei ole viitteitä uimaveden laatueroista San Augustinin, Bahia Felizin, Playa del Inglesin, Playa Maspalomasin ja muiden San Bartolomé de Tirajanan kunnan alueella sijaitsevien uimarantojen välillä. Kuten yllä todettiin, käsittelemättömän jäteveden pääsemisestä mereen ei ole viitteitä.